Beolab 8 er spækket med interessante teknologiske løsninger

B&O har aldrig været bange for at lege med formerne. Tværtimod. Den nye Struer-højttaler, Beolab 8, ligner da heller ikke den gængse hifi-højttaler. Til gengæld er den som sædvanlig fyldt med interessante teknologiske løsninger.

Ved at bruge ultra-wideband teknologi gør Beolab 8 eksempelvis mere, end blot at tilpasse sig det rum, den er placeret i. Den kan også dirigere det akustiske sweet-spot baseret på telefonplacering via Bang & Olufsen-app’en.

Med adaptive tuning tilpasser højttaleren sin egen konfiguration ved at bruge sensorer til at registrere frontcoveret og finjustere lyden. Dette er muligt via små sensorer i højttaleren og magneter i coveret, som gør det muligt for højttaleren at registrere typen af cover og automatisk anvende passende tuning.

Beolab 8 kan nemlig fås med front af dansk producerede træ-lameller eller stof.

Bag sit anderledes ydre er Beolab 8 bestykket med tre drivere, som består af 16mm tweeter, 3-tommer midrange og en 5,25-tommer woofer. Med udgangspunkt i arven fra den ikoniske Beolab 17 højttaler, har Bang & Olufsens tonemester udvalgt drivere, som har samme ydeevne og lydkvalitet.

“Med inspiration fra vores Beolab-serie er målet at destillere den akustiske essens til et kompakt produkt, der tilbyder retningsbestemmelse på lyden for at sikre optimal lydgengivelse i alle rum, og dermed en sublim lytteoplevelse,” siger Michael Henriksson, VP Produktmarketing, Bang & Olufsen.

Gammelt og nyt

Højttaleren kan benyttes både alene, men også som en del af en hjemmebio-opsætning. Den kan naturligvis også bruges i et multirumssystem, med enten nye Bang & Olufsen højtalere eller med ældre modeller – også dem, som er ældre end 30 år.

Med Bang & Olufsens Mozart-platform i hjertet af produktet, kan Beolab 8 oprette forbindelse via WiFi 6 og Bluetooth 5.3. Samtidig er den udstyret med et udskiftelig streaming-modul for at sikre, at højttaleren løbende kan tilpasses de nyeste teknologistandarder.

Silver-udgaven af Beolab 8 kommer i butikkerne den 30. oktober. Priserne starter ved 18.490 kroner. Pr. styk naturligvis …

Beolab 8 er spækket med interessante teknologiske løsninger